**NÁRODNÁ RADA SLOVENSKEJ REPUBLIKY**

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NÁVRH

ZÁKON

z ....... 2007,

**ktorým sa mení a dopĺňa zákon č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim v znení zákona č. 224/2001 Z. z. a zákona č. 549/2004 Z. z. sa mení a dopĺňa takto

1. V § 2 ods. 1 sa za slovo „medzi“ vkladajú slová „Slovenským zväzom chovateľov,“.
2. Poznámka pod čiarou k odkazu 18) znie:

„18) § 247 až 250k Občianskeho súdneho poriadku“.

1. V § 7 odsek 1 sa za slovo „nevyjadrili“ dopĺňajú slová „v lehote podľa odseku 2“.
2. V § 11 ods. 5 písm. b) sa slová „sú sídlami krajského úradu“ nahrádzajú slovami „boli sídlami krajského úradu do 30. septembra 2007“.
3. § 18 sa dopĺňa odsekom 7, ktorý znie:

„(7) Návrhy na začatie konania podľa tohto zákona možno podať do 31. decembra 2008.“.

**Čl. II**

Tento zákon nadobúda účinnosť 1. apríla 2008.

**Dôvodová správa**

**Všeobecná časť**

Zákon č. 64/1997 Z. z. o užívaní pozemkov v zriadených záhradkových osadách a  vyporiadaní vlastníctva k nim v znení neskorších predpisov upravuje užívanie pozemkov v zriadených záhradkových osadách na základe nájomného vzťahu zriadeného týmto zákonom, ako aj postup úradov, vlastníkov pozemkov v zriadených záhradkových osadách (ďalej len "vlastníci"), nájomcov a užívateľov pozemkov v zriadených záhradkových osadách, ale aj Slovenského pozemkového fondu v konaní o pozemkových úpravách podľa osobitného predpisu.

Účelom navrhovanej novely zákona je :

* odstrániť diskriminačný charakter pri vyporiadaní právnych pomerov pri záhradkových osadách zriadených Slovenským zväzom chovateľov,
* stanoviť prekluzívnu lehotu, že dokedy treba neusporiadané vzťahy a vlastníctvo k takýmto typom pozemkov podľa tohto zákona vyporiadať.

Tento zákon nebude mať dôsledky na štátny rozpočet, rozpočty obcí a rozpočty vyšších územných celkov. Taktiež nebude mať finančný, ekonomický a environmentálny vplyv, ako ani vplyv na zamestnanosť a podnikateľské prostredie.

Navrhovaná úprava je v súlade s Ústavou Slovenskej republiky, s ústavnými zákonmi, s ďalšími všeobecne záväznými právnymi predpismi Slovenskej republiky, ako i s medzinárodnými zmluvami, ktorými je Slovenská republika viazaná.

**DOLOŽKA**

**finančných, ekonomických, environmentálnych vplyvov, vplyvov na zamestnanosť a podnikateľské prostredie**

**Prvá časť - vplyv na verejné financie:**

Nepredpokladá sa, že uplatňovanie predloženého návrhu zákona, ktorým sa mení a dopĺňa zákon č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim v znení neskorších predpisovbude mať vplyv na finančné prostriedky zo štátneho rozpočtu.

**Druhá časť – odhad vplyvov na obyvateľov, hospodárenie podnikateľskej sféry a iných právnických osôb a fyzických osôb:**

Predložený návrh zákona nepredpokladá negatívny vplyvna obyvateľov, hospodárenie podnikateľskej sféry a iných právnických osôb a fyzických osôb.

**Tretia časť – odhad vplyvov na životné prostredie:**

Predložený návrh zákona nepredpokladá negatívny vplyvna životné prostredie na miestnej, regionálnej alebo na celoslovenskej úrovni.

**Štvrtá časť – odhad vplyvov na zamestnanosť:**

Predložený návrh zákona nepredpokladá vplyvna zamestnanosť v SR.

**Piata časť – analýza vplyvov na podnikateľské prostredie:**

Predložený návrh zákon nepredpokladá vplyvna podnikateľské prostredie.

## DOLOŽKA ZLUČITEĽNOSTI

**návrhu právneho predpisu**

**s právom Európskych spoločenstiev a s právom Európskej únie**

1. **Predkladateľ návrhu zákona:** poslanci Národnej rady Slovenskej republiky -

Branislav Bačík a Tibor Lebocký

1. **Názov právneho predpisu:** Návrh zákona, ktorým sa mení a dopĺňa zákon č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim v znení neskorších predpisov
2. **Problematika návrhu zákona:**
3. nie je explicitne upravená v práve Európskych spoločenstiev;
4. nie je explicitne upravená v práve Európskej únie;
5. nie je explicitne obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
6. **Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.**
7. **Záväzky Slovenskej republiky vo vzťahu k Európskym spoločenstvám a Európskej únii**:

irelevantné

**6. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

irelevantné

1. **Gestor a spolupracujúce rezorty:**

irelevantné

**Osobitná časť**

K čl. I

**K bodom 1**

Toto ustanovenie umožňuje vyporiadanie vlastníctva aj v záhradkových osadách Slovenského zväzu chovateľov, ktoré podľa doterajšej úpravy nie je možné len preto, že záhradkové osady boli zriadené aj Slovenským zväzom chovateľov a nie len Slovenským zväzom záhradkárov.

**K bodu 2**

Doterajší odkaz spôsobuje nejednotný výklad, kto preskúmava odvolania voči rozhodnutiam o námietkach podľa § 7 ods. 4 a § 8 ods. 3 tohto zákona, či krajský pozemkový úrad, alebo krajský súd. Z navrhovaného znenia odkazu jednoznačne vyplýva, že odvolacím orgánom je krajský pozemkový úrad a súdy preskúmavajú právoplatné rozhodnutia až na základe podanej žaloby.

**K bodu 3**

Spresňuje sa lehota pre vyjadrenie vlastníkov pozemkov k návrhu kúpnej zmluvy.

**K bodu 4**

Jedná sa o legislatívno – technickú úpravu, nakoľko sa uvedené ustanovenie stalo obsoletným vzhľadom na zrušenie krajských úradov k 30. septembru 2007.

**K bodu 5**

Užívatelia pozemkov v tých záhradkových osadách, na ktoré sa zákon vzťahuje, a ktorí mali záujem na vyporiadaní vlastníctva, návrhy väčšinou už podali. Prekluzívna lehota na podanie návrhu do 31. decembra 2008 bude aj v záujme právnej istoty vlastníkov. Potom bude možné vyporiadať vlastníctvo k pozemkom v záhradkovej osade už len v konaní o pozemkových úpravách podľa zákona č. 330/1991 Zb. o pozemkových úpravách, usporiadaní pozemkového vlastníctva, obvodných pozemkových úradoch, pozemkovom fonde a o pozemkových spoločenstvách v znení neskorších predpisov.

**K čl. II**

Vzhľadom na dĺžku legislatívneho procesu a legisvakančnú dobu sa účinnosť novej právnej úpravy navrhuje od 1. apríla 2008.